Filmanmeldelse:«Kikis budservice» 

For så vidt innholdsrikt eventyr faller mellom noen stoler. 

Japan. 
Regi: Takashi Shimizu. 
Tillatt for alle. 
MED: 
Fûka Koshiba, Tadanobu Asano, Machiko Ono, Rie Miyazawa. 

Filmfrelste vil stusse over tittelen «Kikis Budservice»: 
Er ikke dette legendariske Hayao Miyazaki og Studio Ghiblis fantastiske animasjonsfilm fra 1989? 

Jo, for så vidt er det det. 
Men en ny versjon i «virkelig» film. 
Riktignok heftig dataanimert. 
Men med mennesker av kjøtt og blod i de viktigste rollene. 

Rammehistorien er dog noenlunde lik: 
En ung heks må flytte hjemmefra når hun bli 13 for å bli «ordentlig» heks. 
Vår venninne Kiki er en meget snill og litt begrenset heks: 
Hennes magiske egenskap er å fly. 
Og lite annet. 
Likevel skal hun gjennom snart-voksen-smertene og alt dette som hører alderen til. 

Historien er grei nok. 
Og til dels flott fortalt. 
Men den når aldri opp i nærheten av originalens magi. 
Dessuten er det ubarmhjertig uttværet til rundt to timer, uten at det på noen vis fremstår som nødvendig - særlig ikke med tanke på en meget ungt publikum, som ellers kunne hatt glede av denne. 

JON SELÅS 
